|  |
| --- |
|  |

# 

**Vejledning til revisorpåtegning mm.**

**Lovgrundlag**

I 2017 blev driftsbekendtgørelsens [[1]](#footnote-1)§ 23 ændret, så kravene til revision af de lokale aktionsgruppers regnskaber blev lempet.

Tidligere var det et krav, at revisor skulle være registreret eller statsautoriseret, men ændringen af bekendtgørelsen giver nu den lokale aktionsgruppe mulighed for at udpege en folkevalgt revisor, der ikke er registreret eller statsautoriseret. Valg af revisor skal ske på den lokale aktionsgruppes generalforsamling. Se den fulde bekendtgørelsestekst i bilag 1.

Der findes ikke en standarderklæring for en folkevalgt revisor. Nedenstående er derfor alene et forslag til, hvordan en folkevalgt revisors påtegning kan udformes.

**Revisors opgave og habilitet**

Den folkevalgte revisor skal være fuldstændig uafhængig af foreningens bestyrelse.

Revisor kan derfor ikke være medlem af bestyrelsen, være ansat som koordinator eller stå i et afhængighedsforhold til bestyrelsen eller den ansatte koordinator, der kan udsætte vedkommende for pres eller interessekonflikter.

Bestyrelsen skal give revisor adgang til at foretage de undersøgelser, denne finder nødvendige. Revisor skal have adgang til de oplysninger og den bistand, som er nødvendige for at foretage revisionen.

Revisor skal undersøge, om regnskabet for den lokale aktionsgruppe er rigtigt, og om de dispositioner, der er omfattet af regnskabsaflæggelsen, er i overensstemmelse med bevillinger fra Erhvervsstyrelsen og andre bidragsydere. Revisor skal også undersøge, om love og andre forskrifter samt indgåede aftaler er overholdt.

**Forslag til Revisorpåtegning**

*Jeg /Vi har udført revisionen i overensstemmelse med god regnskabsskik. Vi/jeg har tilrettelagt revisionen, så der er en høj grad af sikkerhed for, at regnskabet ikke indeholder væsentlig fejlinformation.*

*Jeg/Vi har undersøgt, at reglerne for aflæggelse af regnskab for den lokale aktionsgruppe er overholdt.*

*Min/Vores gennemgang af regnskabet omfatter stikprøvevis gennemgang af bilag og anden information, der indgår i regnskabet. Revisionen omfatter desuden stillingtagen til den valgte regnskabspraksis og til de væsentlige skøn, som ledelsen har udøvet, samt vurdering af den samlede præsentation af driftsregnskabet.*

*Det er vores opfattelse, at den udførte revision giver et tilstrækkeligt grundlag for vores konklusion.*

*Ingen forbehold*

*Konklusion   
Det er vores opfattelse, at regnskabet giver et retvisende billede og er udarbejdet i overensstemmelse med lovgivningens krav til drift af den lokale aktionsgruppe."*

*Revisionen har ikke givet anledning til forbehold.*

*Forbehold: XXXXX*

*Det er vores opfattelse, at regnskabet jf. ovenstående forbehold ikke giver et retvisende billede……. Vi indstiller derfor til generalforsamlingen, at regnskabet sendes til revision hos en registreret eller statsautoriseret revisor.*

**Bilag 1**

Driftsbekendtgørelsens § 23 (bekendtgørelse nr.1835 af 22. december 2015) blev i 2017 ændret ved bekendtgørelse nr. 1415 af 21. november 2017. Nedenfor er den nye § 23 gengivet.

§ 23. Det er en betingelse for tilsagn om tilskud i henhold til §§ 21-22, at bestyrelsen for den lokale aktionsgruppe hvert år udarbejder et regnskab for driften af den lokale aktionsgruppe, en beretning for bestyrelsens arbejde i det forgangne regnskabsår samt et drifts- og likviditetsbudget for det kommende år. Regnskabet revideres af en folkevalgt, registreret eller statsautoriseret uafhængig revisor, før det fremlægges for generalforsamlingen til godkendelse. Hvis den lokale aktionsgruppe er godkendt som tilskudsberettiget under landdistriktsprogrammet og hav- og fiskeriudviklings- programmet, jf. § 5, stk. 8, er det endvidere en betingelse for tilsagn om tilskud, at aktionsgruppen udarbejder to separate regnskaber og drifts- og likviditetsbudgetter, ét for hvert af de to programmer.

Stk. 2. Kopi af det godkendte regnskab med tilhørende beretning, budget, referat af generalforsamlingen og oversigt over bestyrelsens sammensætning skal indsendes til Erhvervsstyrelsen, således at det er modtaget i styrelsen senest den 1. juni det følgende regnskabsår

1. BEK nr. 1835 af 22/12/2015 Bekendtgørelse om oprettelse og drift af lokale aktionsgrupper under hav- og fiskeriudviklingsprogrammet og under landdistriktsprogrammet for perioden 2014-2020, ændret ved BEK nr. 1415 af 21/11/2017 [↑](#footnote-ref-1)